ກະ​ສັດ ຊາ​ອຸ​ດີ ພົບ​ປະ ກັບ​ຫົວ​ໜ້າ ອົງ​ການ​ຊີ​ໄອ​ເອ ທີ່​ນະ​ຄອນ​ຣິ​ຢາດ
ການ​ພົບ​ປະນີ້ ​ມີ​ຂຶ້ນ​ບໍ່​ດົນ​ ຫຼັງ​ຈາກ​ອະ​ດີດ​ພະ​ນັກ​ງານ​ທວີດ​ເຕີ້​ສອງ​ຄົນ ແລະ​ຜູ້​ຊາຍ​ຄົນ​ທີສາມ ຈາກ​ຊາ​ອຸ​ດີ ຖືກ​ຟ້ອງ ​ຢູ່​ໃນ​ສະ​ຫະ​ລັດ ຖານ​ສອດ​ແນມ​ ເບິ່ງ​ຜູ້​ໃຊ້​ທວີດເຕີ້​ ທີ່​ຕ້ອງ​ຕິ​ຄອບຄົວ​ເຊື້ອ​​ພະ​ວົງ.
ກະສັດຊາລແມນ ບິນ ອັບດູລາຊິສ ອາລ ໂຊ ແຫ່ງຊາອຸດີ ອາຣາເບຍ ໄດ້ພົບປະ ໃນວັນພະຫັດວານນີ້ ກັບຜູ້ອຳນວຍການອົງການສືບລັບຊີໄອເອ ທ່ານນາງຈີນາ ຮາສແພັລ ທີ່ນະຄອນຫຼວງຣິຢາດ ແລະ “ໄດ້ປຶກສາຫາລືກ່ຽວກັບຫຼາຍໆເລື້ອງທີ່ທັງສອງຝ່າຍຕ່າງກໍມີຜົນປະໂຫຍດ” ອີງຕາມລາຍງານຂ່າວຂອງສື່ມວນຊົນຊາອຸດີ ອົງການຂ່າວຂອງຊາອຸດີ ອາຣາເບຍ ບໍ່ໄດ້ໃຫ້ລາຍລະອຽດໃດໆກ່ຽວກັບການພົບປະດັ່ງກ່າວ ແຕ່ມີຂຶ້ນໃນໄລຍະນຶ່ງປີກວ່າໆ ຫຼັງຈາກໄດ້ມີການສັງຫານນັກຂ່າວ ແລະຜູ້ຕ້ອງຕິຊາອຸດີ ທ່ານຈາມາລ ຄາຊອກກີ ທ່ານຄາຊອກກີ ຊຶ່ເປັນນັກຂຽນບົດຄວາມຂອງໜັງສືພິມວໍຊິງຕັນໂພສທ໌ ແລະຜູ້ຕ້ອງຕິລັດຖະບານຄົນສຳຄັນໄດ້ຖືກຂ້າຕາຍ ແລະຕັດເປັນຕ່ອນໆ ຢູ່ທີ່ສະຖານກົງສຸນຊາອຸດີ ໃນນະຄອນອິສຕັນບູລ ການພົບປະນີ້ ມີຂຶ້ນບໍ່ດົນຫຼັງຈາກອະດີດພະນັກງານບໍລິສັດທວີດເຕີ້ສອງຄົນ ແລະຜູ້ຊາຍຄົນທີສາມ ຈາກຊາອຸດີ ຖືກຟ້ອງຢູ່ໃນສະຫະລັດ ຖານສອດແນມເບິ່ງຜູ້ໃຊ້ທວີດເຕີ້ທີ່ຕ້ອງຕິຄອບຄົວເຊື້ອພະວົງ ໄອຍະການສະຫະລັດກ່າວຫາວ່າ ຊາອຸດີ ອາຣາເບຍ ຮູ້ສຶກບໍ່ພໍໃຈທີ່ມີການຕ້ອງຕິຫຼາຍຂຶ້ນຕໍ່ຜູ້ນຳຂອງຕົນແລະນະໂຍບາຍດ້ານສື່ສັງຄົມໄດ້ເກນເອົາພະນັກງານບໍລິສັດທວີດເຕີ້ ເພື່ອສອດແນມເບິ່ງຫຼາຍໆພັນບັນຊີ ທີ່ຮວມທັງພວກຝ່າຍຄ້ານທີ່ສຳຄັນໆ ມີການກ່າວຫາວ່າຈຳເລີຍທັງສາມ ເຮັດວຽກເພື່ອເປີດເຜີຍວ່າໃຜເປັນເຈົ້າຂອງບັນຊີຂອງພວກຕໍ່ຕ້ານລັດຖະບານ ໃນນາມ “ສະມາຊິກເບີນຶ່ງຂອງເຊື້ອພະວົງ ” ສຳນວນຟ້ອງໄດ້ຍື່ນໃນມື້ວັນພຸດຜ່ານມານີ້ ທີ່ສານປະຈຳເຂດຂອງສະຫະລັດໃນນະຄອນແຊນແຟຣນຊິສໂກ ປາກົດວ່າມີການເຊື່ອມໂຍງກັບອົງມົງກຸດຣາຊະກຸມານ ໂມຮຳເໝັດ ບິນ ຊາລແມນ ຊຶ່ງເປັນພະຣາຊະໂອລົດ ທີ່ຊົງມີອິດທິພົນ ອາຍຸ 34 ປີຂອງກະສັດຊາລແມນ ເປັນຜູ້ດຳເນີນການໃນເລື້ອງນີ້ ນອກນັ້ນແລ້ວເຈົ້າຟ້າຊາຍໂມຮຳເໝັດຍັງມີສ່ວນກ່ຽວຂ້ອງກັບການສືບສວນຂອງເຈົ້າໜ້າທີ່ສະຫະລັດ ແລະ ອົງການສະຫະປະຊາຊາດ ກ່ຽວກັບລາຍງານການຄາດຕະກຳທ່ານຄາຊອກກີ ຄວາມສຳພັນລະຫວ່າງວໍຊິງຕັນ ແລະຣີຢາດ ໄດ້ເກີດຄວາມເຄັ່ງຕຶງ ຍ້ອນການສັງຫານທ່ານຄາຊອກກີໃນປີກາຍນີ້ ມີລາຍງານວ່າ ອົງການຊີໄອເອສະຫຼຸບວ່າ ເຈົ້າຟ້າຊາຍໂມຮຳເໝັດເອງມີການພົວພັນຢ່າງໃກ້ຊິດ ໃນການສັງຫານທ່ານຄາຊອກກີ ເຈົ້າຟ້າຊາຍໂມຮຳເໝັດໄດ້ປະຕິເສດກ່ຽວກັບເລື້ອງນີ້